ระเบียบสำนักงานคณะกรรมการอาหารและยา ว่าด้วยหลักเกณฑ์การพิจารณาเกี่ยวกับสถานที่ขายยาแผนปัจจุบัน พ.ศ. 2547

ระเบียบสำนักงานคณะกรรมการอาหารและยา
ว่าด้วยหลักเกณฑ์การพิจารณาเกี่ยวกับสถานที่ขายยาแผนปัจจุบัน
พ.ศ. ๒๕๔๗
 

เพื่อให้การพิจารณาสถานที่ขายยาแผนปัจจุบัน
เป็นไปในแนวทางเดียวกันสามารถตรวจสอบลักษณะที่ถูกต้อง และสมบูรณ์ของสถานที่
เหมาะสมที่จะอนุญาตเป็นสถานที่ขายยาแผนปัจจุบัน และสอดคล้องกับกฎกระทรวง ฉบับที่
๑๕ (พ.ศ. ๒๕๒๕) ออกตามความในพระราชบัญญัติยา
พ.ศ. ๒๕๑๐ และกฎกระทรวง ฉบับที่ ๒๑ (พ.ศ. ๒๕๒๘) เลขาธิการคณะกรรมการอาหารและยาจึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบสำนักงานคณะกรรมการอาหารและยาว่าด้วยหลักเกณฑ์การพิจารณาเกี่ยวกับสถานที่ขายยาแผนปัจจุบัน
พ.ศ. ๒๕๔๗

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา

ข้อ ๓ ในระเบียบนี้ สถานที่ขายยาแผนปัจจุบัน หมายความรวมถึง สถานที่ขายยาแผนปัจจุบัน เฉพาะยาบรรจุเสร็จที่ไม่ใช่ยาอันตราย
หรือยาควบคุมพิเศษและสถานที่ขายยาแผนปัจจุบันเฉพาะยาบรรจุเสร็จสำหรับสัตว์ด้วย

ข้อ ๔ สถานที่ขายยาแผนปัจจุบัน
ต้องมีลักษณะดังนี้
(๑) เป็นอาคารมั่นคงถาวร หรือตั้งอยู่ในอาคารที่มั่นคงถาวร
(๒) มีโต๊ะและเก้าอี้ สำหรับการทำงานของผู้มีหน้าที่ปฏิบัติการได้อย่างสะดวก
(๓) มีตู้หรือชั้นวางยาที่สามารถแยกเก็บยาได้เป็นหมวดหมู่
(๔) มีพื้นที่พอเพียง สำหรับให้ผู้เกี่ยวข้องได้ปฏิบัติหน้าที่โดยสะดวก
ไม่ว่าจะเป็นผู้รับอนุญาต ผู้มีหน้าที่ปฏิบัติการ ผู้มาใช้บริการ
รวมทั้งเจ้าหน้าที่ของรัฐที่จะเข้าปฏิบัติหน้าที่
(๕) มีการจัดการ ควบคุมสภาวะแวดล้อมที่เหมาะสมต่อการรักษาคุณภาพผลิตภัณฑ์
เช่น มีการปกป้องแสงแดดไม่ให้ส่องกระทบโดยตรงต่อยา
(๖) มีตู้เย็น สำหรับเก็บยาที่จำเป็นต้องเก็บในที่เย็น
(๗) มีตู้หรือลิ้นชักเก็บวัตถุออกฤทธิ์ในประเภท ๓ หรือประเภท ๔
และตู้หรือลิ้นชักเก็บยาเสพติดให้โทษ ในประเภท ๓ แยกเป็นสัดส่วน
กรณีมีการขออนุญาตขายวัตถุออกฤทธิ์ในประเภท ๓ หรือประเภท ๔
และยาเสพติดให้โทษประเภท ๓

ข้อ ๕ ให้เลขาธิการคณะกรรมการอาหารและยา
เป็นผู้รักษาการตามระเบียบนี้


ประกาศ
ณ วันที่ ๒๙ มีนาคม พ.ศ. ๒๕๔๗
ศุภชัย คุณารัตนพฤกษ์
เลขาธิการคณะกรรมการอาหารและยา
























มยุรี/พิมพ์
๑๖ สิงหาคม ๒๕๔๗

อมราลักษณ์/ศุภสรณ์/ตรวจ
๒๕ สิงหาคม ๒๕๔๗

ศิรวัชร์/ปรับปรุง
๒๕ ธันวาคม ๒๕๖๑

[๑]
ราชกิจจานุเบกษา เล่ม ๑๒๑/ตอนพิเศษ
๕๙ ง/๒๐/๒๗
พฤษภาคม ๒๕๔๗